Temeljem odredbi Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22), Pravilnika o kriterijima za izricanje pedagoških mjera (NN 94/15, 3/17), Kućnog reda Osnovne škole Bartola Kašića, Statuta Osnovne škole Bartola Kašića te nakon rasprave na Učiteljskom vijeću dana 17. studenoga 2023. godine, Školski odbor Osnovne škole Bartola Kašića na sjednici održanoj dana 22. studenoga 2023. godine donosi

**ODLUKU O KRITERIJIMA I ELEMENTIMA**

 **VREDNOVANJA VLADANJA UČENIKA**

**Članak 1.**

Vrednovanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijed definiranim i prihvaćenim načinima, postupcima i elementima.

Sastavnice su:

* praćenje, tj. sustavno uočavanje i bilježenje zapažanja o ponašanju učenika, učitelja i stručnih suradnika;
* provjeravanje, tj. procjena napretka u ponašanju učenika i postignute razine kompetencija na temelju praćenja na sjednicama razrednih vijeća, školskih povjerenstava te individualnim razgovorima s roditeljima i učenicima;
* ocjenjivanje, tj. pridavanje opisne vrijednosti uzorno, dobro, loše rezultatima praćenja učenikova ponašanja prema sastavnicama ocjenjivanja vladanja.

**Članak 2.**

Učenici koji postižu iznimne rezultate mogu biti pisano i usmeno pohvaljeni.

**Članak 3.**

Usmenu pohvalu izriče razrednik, pisanu pohvalu daje Razredno vijeće, a nagradu dodjeljuje Učiteljsko vijeće.

**Članak 4.**

Pedagoške mjere zbog povreda dužnosti, neispunjavanja obveza i nasilničkog ponašanja u osnovnoj školi su: opomena, ukor, strogi ukor i preseljenje u drugu školu.

**Članak 5.**

Pedagoške mjere donose se temeljem Pravilnika o kriterijima za izricanje pedagoških mjera.

Težina neprihvatljivog ponašanja uvjetuje hoće li se opomena samo izreći ili će se neprihvatljivo ponašanje bilježiti u e-Dnevniku sukladno Pravilniku o kriterijima za izricanje pedagoških mjera.

Neprihvatljiva ponašanja temeljem kojih se izriču pedagoške mjere iz Pravilnika o kriterijima za izricanje pedagoških mjera čl. 1. st. 5. ovisno o težini dijele se na: lakša, teža, teška i osobito teška.

**Članak 6.**

Odredbama iz navedenog Pravilnika dodaje se i izgovaranje pogrdnih riječi i psovki.

**Članak 7.**

Ako učenik nastavi s ometanjem odgojno-obrazovnoga rada nakon više upozorenja učitelja, njegovo ponašanje se bilježi u e-Dnevnik.

**Članak 8.**

Ako je ponašanje sukladno Pravilniku o kriterijima za izricanje pedagoških mjera iz područja teških naravi, učitelj nije dužan slijediti ranije navedene postupke, već u suradnji s ravnateljem i stručnom službom Škole može neposredno poduzeti radnje za izricanje pisane opomene.

**Članak 9.**

Učenik ima pravo znati elemente ocjenjivanja, kao i načine postupke vrednovanja vladanja.

Učenik je dužan pridržavati se svih pravila koja se odnose na načine i postupke vrednovanja te na pravila ponašanja učenika u Školi.

Ako se učenik ne pridržava pravila, učitelj, razrednik, stručni suradnik može predložiti određenu pedagošku mjeru razredniku, Razrednom vijeću, Učiteljskom vijeću, koji/e može donijeti Odluku o izricanju pedagoške mjere učenika.

**Članak 10.**

Razrednik ima obvezu na početku školske godine (na prvom satu razrednika) informirati učenike o kriterijima vrednovanja vladanja učenika.

**Članak 11.**

Roditelj ima pravo znati elemente ocjenjivanja kao i načine i postupke vrednovanja vladanja.

O načinima i postupcima vrednovanja i ocjenjivanja vladanja roditelje informira razrednik na roditeljskim sastancima i individualnim informativnim razgovorima.

Roditelji imaju pravo uputiti primjedbe, komentare i sugestije o vrednovanju vladanja učenika, koje podnose učitelju, stručnoj službi i/ili ravnatelju.

**Članak 12.**

Razrednik redovito informira roditelje o vladanju učenika, dogovara i poduzima mjere za unaprjeđivanje vladanja te vodi brigu o tome da roditelj pravovremeno dobije informaciju koju će i zbog čega ocjenu vladanja imati njegovo dijete na kraju školske godine.

**Članak 13.**

Ponašanje učenika prati se tijekom svakog polugodišta.

Ako se na kraju obrazovnog razdoblja procijeni napredak učenika u ponašanju, na sjednici Razrednog vijeća može se učenikovo vladanje ocijeniti uzornim.

**Članak 14.**

Ista pedagoška mjera može se izreći najviše dva puta tijekom školske godine.

U slučaju da učenik ponovi neprihvatljivo ponašanje, izriče se pedagoška mjera sljedeće težine sukladno Pravilniku o kriterijima za izricanje pedagoških mjera.

**Članak 15.**

Aktivnosti u procesu vrednovanja razvoja ponašanja učenika provode učitelji, razrednici i stručni suradnici transparentno, javno i kontinuirano, poštujući psihofizičko stanje učenika i dajući svakom učeniku jednaku priliku.

**Članak 16.**

Načine, postupke i elemente vrednovanja učenika s teškoćama, koji savladavaju individualne programe i posebne kurikulume, uključujući i vladanje, učitelji, stručni suradnici trebaju primjeriti dobi, socioekonomskim prilikama, teškoći i osobnosti učenika.

Pri primjeni ovih kriterija treba voditi računa o kognitivnom, emocionalnom, obiteljskom i socijalnom stanju učenika.

**Članak 17.**

Razrednik zaključuje ocjenu vladanja učenika uz mišljenje Razrednog vijeća.

U zapisniku sjednice tog Razrednog vijeća razrednik uz odgovarajuću točku dnevnoga reda upisuje napomenu: „ocjene vladanja zaključio razrednik uz mišljenje i suglasnost Razrednog vijeća“, tj. po potrebi navodi naglaske i zaključke iz rasprave o ocjeni vladanja za pojedinog učenika, ako ne postoji suglasnost oko ocjene.

**Članak 18.**

Ako učenik odbija poštivati pravila surađivati pri uporabi mjera promjene ponašanja, slijede pedagoške mjere posljedice uvrštene u Pravilnik o kriterijima za izricanje pedagoških mjera.

**Članak 19.**

Razrednik je obvezan pratiti i bilježiti ponašanje učenika te predložiti produljenje ili ukidanje pedagoške mjere nakon dogovorenog vremenskog trajanja praćenja, koje minimalno može trajati 30 dana.

**Članak 20.**

Ravnatelj i stručni suradnici Škole dužni su tijekom nastavne godine pratiti provođenje odredbi ovog dokumenta.

Ravnatelj je dužan razmotriti svaku pisanu predstavku roditelja koja se odnose na načine i postupke vrednovanja vladanja učenika.

**Članak 21.**

Elementi i mjerila vrednovanja vladanja učenika dostupni su učenicima i roditeljima na web-stranici Škole.

**Članak 22.**

Ponašanje učenika procjenjuje se u četiri kategorije:

* odnos učenika prema nastavnom radu i učenju
* odnos učenika prema drugim učenicima
* odnos učenika prema učiteljima i ostalim djelatnicima
* odnos učenika prema imovini, društvenom i prirodnom okruženju te zdravstvenoj zaštiti.

**Članak 23.**

Pojavnost ponašanja učenika procjenjuje se u terminima redovito, povremeno i rijetko (čl. 27.).

**Članak 24.**

Načini, postupci i elementi vrednovanja vladanja učenika proizlaze iz Nastavnog plana i programa Škole, Školskog kurikuluma, Odlukom o kriterijima i elementima vrednovanja vladanja učenika i pravilima ponašanja učenika koje Škola određuje Kućnim redom i Pravilnikom o kriterijima za izricanje pedagoških mjera.

Elemente te načine i postupke vrednovanja vladanja učenika predlažu svi učitelji Škole, a Učiteljsko vijeće razmatra, definira/redefinira i usvaja.

**Članak 25.**

Nakon izricanja mjere roditelju se pisano dostavlja odluka o izrečenoj pedagoškoj mjeri na koje može podnijeti prigovor ravnatelju škole u roku 8 dana od dana izricanja, osim pedagoške mjere preseljenja u drugu školu, o kojoj ravnatelj rješenjem odlučuje na temelju prijedloga učiteljskog vijeća. O žalbi protiv rješenja pedagoške mjere preseljenja u drugu školu, odlučuje Ministarstvo.

**Članak 26.**

1. Odnos učenika prema nastavnom radu i učenju

|  |  |  |
| --- | --- | --- |
| **UZORNO** | **DOBRO** | **LOŠE** |
| *UČENIK:* | *UČENIK:* | *UČENIK:* |
| - redovito pohađa nastavu i ostale aktivnosti, ne kasni na nastavu i ostale oblike odgojno-obrazovnoga rada u Školi, nema neopravdanih izostanaka | - povremeno izostaje i/ili kasni na nastavu te na druge oblike odgojno-obrazovnoga rada u Školi, tj. izostao je neopravdano više od 0,5% nastavnih sati od ukupnog broja sati u koje je trebao biti uključen tijekom nastavne godine | - rijetko pohađa nastavu te druge oblike odgojno-obrazovnoga rada u Školi, tj. izostao je neopravdano više od 8 sati |
| - redovito, primjereno i odgovorno se odnosi prema učenju i radu (na satu surađuje, aktivan je i zainteresiran) | - povremeno se primjereno i odgovorno odnosi prema učenju i prema radu (povremeno uči, izvršava dogovorene zadatke, piše domaće zadaće, nosi potreban pribor i opremu)- reagira na poticaj učitelja/stručnog suradnika i nastoji promijeniti pogreške | - rijetko poštuje pravila, rijetko se primjereno odnosi prema učenju i radu (rijetko uči, izvršava dogovorene zadatke, piše domaće zadaće, nosi potreban pribor i opremu) te i uz poticaj učitelja/stručnog suradnika ponavlja pogreške |
| - redovito poštuje dogovorena pravila ponašanja za vrijeme nastave i drugih oblika odgojno-obrazovnoga rada u Školi (aktivno sudjeluje u radu i pozorno prati nastavu, pristojan je u komunikaciji s učiteljima i drugim učenicima, svojim ponašanjem pridonosi radnoj atmosferi i kvaliteti učenja u razredu: surađuje i sudjeluje u timskom radu, zajedničkim aktivnostima te pomaže drugim učenicima u učenju o potiče ih na uključivanje) | - povremeno poštuje dogovorena pravila ponašanja za vrijeme nastave i drugih oblika odgojno-obrazovnoga rada u Školi (potrebno ga je poticati na aktivno sudjelovanje u radu i pozorno praćenje nastave, pristojnost u komunikaciji s učiteljima i drugim učenicima, na suradnju i sudjelovanje u zajedničkim aktivnostima) | - rijetko poštuje dogovorena pravila ponašanja za vrijeme nastave i drugih oblika odgojno-obrazovnoga rada u Školi (ometa nastavni proces svojim ponašanjem, neprimjereno komunicira s učiteljima i drugim učenicima, narušava radnu atmosferu i negativno utječe na kvalitetu učenja u razredu) |
| - redovito izvršava dogovorene zadatke (nosi pribor, opremu,…) | - povremeno izvršava dogovorene zadatke (nosi pribor, opremu,…) | - rijetko izvršava dogovorene zadatke (nosi pribor, opremu,…) |
| - redovito prihvaća odgovornost za rezultate svog učenja i rada te je spreman ispraviti pogreške | - povremeno treba poticaj za prihvaćanje odgovornosti za rezultate svog učenja i rada te se trudi ispraviti pogreške | - rijetko prihvaća odgovornost za rezultate svog učenja i rada te se pogreške ponavljaju |

1. Odnos učenika prema drugim učenicima

|  |  |  |
| --- | --- | --- |
| **UZORNO** | **DOBRO** | **LOŠE** |
| *UČENIK:* | *UČENIK:* | *UČENIK:* |
| - redovito prijateljski pristupa drugim učenicima i spreman je pomoći | - povremeno treba poticaj za prijateljsko ponašanje i pomoć drugome | - rijetko prijateljski pristupa drugim učenicima i pomaže im |
| - redovito predstavlja uzor svojim svakodnevnim ponašanjem i načinom na koji komunicira s drugim učenicima | - povremeno se primjereno ponaša te povremeno primjereno komunicira s drugim učenicima | - rijetko pokazuje primjereno ponašanje i rijetko na pristojan način komunicira s drugim učenicima (psuje) |
| - tolerantan je te redovito prihvaća različitosti i poštuje prava drugih učenika | - povremeno poštuje i tolerira prava i različitosti drugih učenika | - rijetko poštuje i tolerira prava i različitosti drugih učenika (vrijeđa ih) |
| - redovito se nenasilno odnosi prema drugim učenicima, nastoji spriječiti nasilje | - povremeno pokazuje nasilan odnos prema drugim učenicima- povremeno rješava sukobe na miran i na prihvatljiv način | - rijetko rješava sukobe mirnim putem (nasilan je prema drugim učenicima te izaziva sukobe) |
| - redovito aktivno surađuje s drugim učenicima u zajedničkim aktivnostima te pritom bez poteškoća uvažava tuđe mišljenje | - povremeno sudjeluje u zajedničkim aktivnostima s drugim učenicima te povremeno uvažava tuđe mišljenje  | - rijetko sudjeluje u zajedničkim aktivnostima s drugim učenicima te rijetko uvažava tuđe mišljenje |
| - redovito u slučaju pogreške prihvaća i ispravlja pogrešku na koju je upozoren | - povremeno ponavlja pogreške na koje je upozoren te ih nakon određenog vremena ispravlja | - rijetko prihvaća odgovornost za svoje postupke- rijetko ispravlja pogreške (laže i prebacuje odgovornost na druge učenike, opasan je u društvu, ostali učenici ga se boje) |

1. Odnos učenika prema učiteljima i ostalim djelatnicima

|  |  |  |
| --- | --- | --- |
| **UZORNO** | **DOBRO** | **LOŠE** |
| *UČENIK:* | *UČENIK:* | *UČENIK:* |
| - redovito poštuje učitelje i druge djelatnike Škole za vrijeme izvođenja nastave i ostalih oblika odgojno-obrazovnoga rada | - povremeno pokazuje nepoštovanje prema učiteljima i drugim djelatnicima Škole za vrijeme boravka u školi i za vrijeme izvođenja ostalih oblika odgojno-obrazovnoga rada | - rijetko poštuje učitelje i druge djelatnike Škole za vrijeme izvođenja nastave i ostalih oblika odgojno-obrazovnoga rada (onemogućuje pravovaljanu provedbu odgojno-obrazovnoga rada učitelja i stvara lošu radnu atmosferu među učenicima) |
| - redovito izvršava sve zamolbe, upute i zadatke učitelja te drugih školskih djelatnika tijekom nastave i ostalih oblika odgojno-obrazovnoga rada za vrijeme boravka u Školi i izvan nje, a koji su u skladu sa svim zakonskim propisima Škole | - povremeno izvršava sve zamolbe, upute i zadatke učitelja te drugih školskih djelatnika tijekom nastave i ostalih oblika odgojno-obrazovnoga rada za vrijeme boravka u Školi i izvan nje, a koji su u skladu sa svim zakonskim propisima Škole | - rijetko izvršava sve zamolbe, upute i zadatke učitelja te drugih školskih djelatnika tijekom nastave i ostalih oblika odgojno-obrazovnoga rada za vrijeme boravka u Školi i izvan nje, a koji su u skladu sa svim zakonskim propisima Škole |
| - redovito na primjeren i pristojan način komunicira s učiteljima i drugim djelatnicima i gostima Škole te se ponaša pristojno | - povremeno na primjeren i pristojan način komunicira s učiteljima i drugim djelatnicima i gostima Škole | - rijetko na primjeren i pristojan način komunicira s učiteljima i drugim djelatnicima i gostima Škole; svojim ponašanjem ugrožava vlastitu sigurnost, sigurnost učitelja i ostalih djelatnika Škole |
| - redovito prihvaća odgovornost za vlastite postupke | - povremeno prihvaća odgovornost za vlastite postupke | - rijetko prihvaća odgovornost za vlastite postupke i unatoč upozorenjima ponavlja neprimjereno ponašanje |

1. Odnos učenika prema imovini, društvenom i prirodnom okruženju te zdravstvenoj zaštiti

|  |  |  |
| --- | --- | --- |
| **UZORNO** | **DOBRO** | **LOŠE** |
| *UČENIK:* | *UČENIK:* | *UČENIK:* |
| - redovito brine o svojoj i tuđoj imovini | - povremeno (uz poticaj) brine o svojoj i tuđoj imovini | - rijetko brine o svojoj i tuđoj imovini |
| - redovito poštuje zabranu unošenja sredstava navedenih u Kućnom redu Škole u njezin unutrašnji ili vanjski prostor | - povremeno poštuje zabranu unošenja sredstava navedenih u Kućnom redu Škole u njezin unutrašnji ili vanjski prosto, o čemu postoji evidencija | - rijetko poštuje zabranu unošenja sredstava navedenih u Kućnom redu Škole u njezin unutrašnji ili vanjski prostor, o čemu postoji evidencija |
| - redovito brine o školskom interijeru i urednosti školskog okoliša | - povremeno brine o školskom interijeru i urednosti školskog okoliša | - rijetko brine o školskom interijeru i urednosti školskog okoliša |
| - redovito svojim ponašanjem daje primjer ostalim učenicima, upozorava ih i nastoji pozitivno djelovati na njih u situacijama u kojima se krši pozitivan i primjeren odnos prema imovini, okolišu, itd. | - povremeno sudjeluje u situacijama u kojima se krši pozitivan i primjeren odnos prema imovini, okolišu, itd. | - rijetko svojim ponašanjem daje primjer ostalim učenicima (često sudjeluje u situacijama u kojima se krši pozitivan i primjeren odnos prema imovini, okolišu, itd.) |
| - redovito prihvaća odgovornost za svoje postupke | - povremeno prihvaća odgovornost za svoje postupke- reagira na upozorenje te se trudi ispraviti neprimjereno ponašanje | - rijetko prihvaća odgovornost za svoje postupke i unatoč upozorenjima ponavlja neprimjereno ponašanje |

**Članak 27.**

Početna je ocjena vladanja učenika najviša ocjena, koja se postupno, u skladu s prethodno navedenim kriterijima snižava.

**Članak 28.**

Uzorno vladanje ima učenik za kojega uz navedene kriterije vrijedi sljedeće:

1. Učenik redovito poštuje Kućni red Škole te u cijelosti poštuje školska i razredna pravila.

Učenik nema izrečenu pedagošku mjeru tijekom nastavne godine.

1. Uzorno vladanje može imati učenik kojemu je izrečena pedagoška mjera opomene, ali uz uvjet da je preuzeo odgovornost i popravio ponašanje zbog kojeg mu je izrečena mjera.
2. Učenik kojemu je izrečena opomena i/ili ukor, a koji nije preuzeo odgovornost za svoje ponašanje i ponavlja ponašanje zbog kojega je dobio navedene pedagoške mjere, ne može imati uzorno vladanje.

Dobro vladanje ima učenik za kojega uz navedene kriterije vrijedi sljedeće:

1. Učenik povremeno ne poštuje i krši Kućni red Škole te školska i razredna pravila.
2. Učeniku je tijekom nastavne godine izrečena pedagoška mjera opomene i/ili ukora nakon čega učenik nije prihvatio odgovornost i nije popravio ponašanje zbog kojega mu je izrečena mjera.
3. Dobro vladanje može imati učenik kojemu je izrečena mjera strogog ukora, ali uz uvjet da je učenik prihvatio odgovornost i popravio svoje ponašanje.

Loše vladanje ima učenik za kojega uz navedene kriterije vrijedi sljedeće:

1. Učenik učestalo ne poštuje i krši Kućni red Škole te školska i razredna pravila.
2. Loše vladanje ima učenik kojemu je izrečena mjera strogog ukora nakon čega učenik nije prihvatio odgovornost i nije popravio ponašanje zbog kojega mu je izrečena mjera.

**Članak 29.**

Ova Odluka stupa na snagu danom donošenja i bit će objavljena na oglasnoj ploči Škole i web stranici Škole.

KLASA: 011-03/23-03/16

URBROJ: 2196-4-6/23-1

U Vinkovcima 22. studenoga 2023. godine

 Predsjednik Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Vedran Menđušić, prof.

Ravnateljica

 \_\_\_\_\_\_\_\_\_\_\_\_\_\_\_\_\_\_\_\_\_

Vlasta Pavlović Elez, prof.